SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2014 v skladu z gibanjem BND (Člen 6 Uredbe Sveta št. 1311/2013 o večletnem finančnem okviru za obdobje 2014–2020) /* COM/2013/0928 final */





SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2014 v skladu z gibanjem BND (Člen 6 Uredbe Sveta št. 1311/2013 o večletnem finančnem okviru za obdobje 2014–2020) 1. Uvod Uredba Sveta št. 1311/2013 o večletnem finančnem okviru za obdobje 2014–2020[1] (v nadaljnjem besedilu: uredba o VFO) vsebuje razpredelnico o finančnem okviru za EU-28 za obdobje 2014–2020 z zneski v cenah iz leta 2011 (Razpredelnica 1). V skladu s členom 6(1) uredbe o VFO Komisija vsako leto pred začetkom proračunskega postopka za leto n+1 opravi tehnično prilagoditev finančnega okvira v skladu z gibanjem bruto nacionalnega dohodka (BND) EU in cen ter rezultate sporoči obema vejama proračunskega organa. Kar zadeva cene, so zgornje meje odhodkov v tekočih cenah določene na podlagi fiksnega 2-odstotnega deflatorja, določenega v členu 6(2) uredbe o VFO. Kar zadeva gibanje BND, to sporočilo vključuje najnovejše razpoložljive gospodarske napovedi. Obenem Komisija izračuna razliko, ki je na voljo do zgornje meje lastnih sredstev iz Sklepa 2007/436/ES, Euratom, absolutni znesek varnostne rezerve iz člena 13, skupno razliko do zgornje meje v okviru plačil iz člena 5, in skupno razliko do zgornje meje v okviru obveznosti iz člena 14 uredbe o VFO. Namen tega sporočila je proračunskemu organu predstaviti rezultat te tehnične prilagoditve (EU-28) za leto 2014 v skladu s členom 6 uredbe o VFO. Glede na to, da tehnična prilagoditev za leto 2014 temelji na novih določbah uredbe o VFO, ki pred začetkom proračunskega postopka za leto n +1 še ni bila sprejeta, tehnična prilagoditev za leto 2014 izjemoma ni bila pripravljena pred začetkom proračunskega postopka. Vendar pa je proračun za leto 2014 skladen z zgornjimi mejami in zneski, ki izhajajo iz te tehnične prilagoditve. 2. Ureditev prilagoditve razpredelnice o finančnem okviru (Razpredelnici 1–2) Razpredelnica 1 prikazuje finančni okvir za EU-28 v cenah iz leta 2011, kakor je bil vključen v Prilogo I k uredbi o VFO. Razpredelnica 2 prikazuje finančni okvir za EU-28, prilagojen za leto 2014 (tj. v tekočih cenah). Finančni okvir, izražen v odstotku BND, vključuje najnovejše razpoložljive gospodarske napovedi (jesen 2013) in dolgoročne projekcije. 2.1. Skupna vrednost BND V skladu z najnovejšimi razpoložljivimi napovedmi je bil BND za leto 2014 določen v višini 13 422 184 milijonov EUR v tekočih cenah za EU-28. 2.2. Glavni rezultati tehnične prilagoditve finančnega okvira za leto 2014 Skupna zgornja meja odobritev za prevzem obveznosti za leto 2014 (142 540 milijonov EUR) znaša 1,06 % BND. Ustrezna skupna zgornja meja odobritev plačil (135 866 milijonov EUR) znaša 1,01 % BND. Na podlagi najnovejših gospodarskih napovedi ostane tako do zgornje meje lastnih sredstev, ki znaša 1,23 %, še razlika v višini 29 267 milijonov EUR (0,22 % BND za EU-28). 3. Skupna razlika do zgornje meje za plačila Na podlagi člena 5 uredbe o VFO bo Komisija prilagodila zgornjo mejo za plačila za obdobje 2015–2020 navzgor za znesek, ki ustreza razliki med izvršenimi plačili in zgornjo mejo za plačila VFO leta n–1. Vsaka prilagoditev navzgor se v celoti izravna z ustreznim znižanjem zgornje meje za plačila za leto n–1. Ta prilagoditev bo prvič opravljena v letu 2015. 4. Posebni instrumenti Več instrumentov je na voljo zunaj zgornjih mej odhodkov, dogovorjenih v finančnem okviru za obdobje 2014–2020. Za zagotavljanje hitrega ukrepanja v primeru izjemnih ali nepredvidenih dogodkov in omogočanja določene stopnje prilagodljivosti nad dogovorjenimi zgornjimi mejami odhodkov so namenjeni naslednji instrumenti: 4.1. Rezerva za nujno pomoč V skladu s členom 9 uredbe o VFO se lahko iz rezerve za nujno pomoč zagotovi največ 280 milijonov EUR na leto v cenah iz leta 2011, v letu 2014 to pomeni 297 milijonov EUR v tekočih cenah (2 209 milijonov EUR za celotno obdobje v tekočih cenah). Delež neporabljenega zneska iz prejšnjega leta se lahko prenese v naslednje leto. 4.2. Solidarnostni sklad Evropske unije V skladu s členom 10 uredbe o VFO se lahko iz Solidarnostnega sklada EU zagotovi največ 500 milijonov EUR na leto v cenah iz leta 2011, v letu 2014 to pomeni 531 milijonov EUR v tekočih cenah (3 945 milijonov EUR za celotno obdobje v tekočih cenah). Delež neporabljenega zneska iz prejšnjega leta se lahko prenese v naslednje leto. 4.3. Instrument prilagodljivosti V skladu s členom 11 uredbe o VFO se lahko iz Instrumenta prilagodljivosti zagotovi največ 471 milijonov EUR na leto v cenah iz leta 2011, v letu 2014 to pomeni 500 milijonov EUR v tekočih cenah (3 716 milijonov EUR za celotno obdobje v tekočih cenah). Delež neporabljenega letnega zneska iz prejšnjih 3 let se lahko prenese v naslednje leto. 4.4. Evropski sklad za prilagoditev globalizaciji V skladu s členom 12 uredbe o VFO se lahko iz Evropskega sklada za prilagoditev globalizaciji zagotovi največ 150 milijonov EUR na leto v cenah iz leta 2011, v letu 2014 to pomeni 159 milijonov EUR v tekočih cenah (1 183 milijonov EUR za celotno obdobje v tekočih cenah). 4.5. Varnostna rezerva V skladu s členom 13 Uredbe o VFO se vzpostavi varnostna rezerva v vrednosti do 0,03 % bruto nacionalnega dohodka Unije zunaj zgornjih mej finančnega okvira za obdobje 2014–2020. Absolutni znesek varnostne rezerve za leto 2014 znaša 4 026,7 milijona EUR. 4.6. Skupna razlika do zgornje meje za obveznosti za rast in zaposlovanje, zlasti zaposlovanje mladih V skladu s členom 14 uredbe o VFO razpoložljive razlike do zgornjih mej večletnega finančnega okvira za odobritve za prevzem obveznosti za obdobje 2014–2017 tvorijo skupno razliko večletnega finančnega okvira za obveznosti, ki je na razpolago nad zgornjimi mejami, določenimi v Prilogi uredbe o VFO za obdobje 2016–2020 za cilje politike, povezane z rastjo in zaposlovanjem, zlasti zaposlovanjem mladih. Komisija izračuna, kolikšen znesek je na voljo. Skupna razlika do zgornje meje VFO za obveznosti bo prvič izračunana leta 2015. [1] UL L …